**Zabeležka predstavitve sprememb, ki jih prinašata nova KZZ in PK**

Predstavitev je bila **v četrtek, 8. 7. 2021 ob 9:30** v sobi 140 na ZZZS, Miklošičeva cesta 24 v Ljubljani in v e-obliki preko Microsoft Teams.

Udeleženci:

* Programske hiše: Božo Urh (SRC Infonet), Jožica Leskovšek (Nova vizija), Tomaž Šifrar (List), Davorin Gec (Gospodar zdravja), udeleženci prek MS Teams
* Zavarovalnice za prostovoljna zdravstvena zavarovanja: Bojan Pahulje, Peter Banko (Generali)
* ZZZS: David Kovič, Andrej Rihtaršič, Nives Meserko, Dejan Došenovič, Tomaž Marčun

David Kovič je vprašal udeležence, če se strinjajo, da se sestanek posname. Udeleženci niso imeli pripomb. ZZZS bo zagotovil URL za dostop do posnetka za sodelavce programskih hiš, ki se niso mogli udeležiti te predstavitve.

David Kovič in Tomaž Marčun sta podala predstavitev, v kateri sta pojasnila spremembe, ki jih prinaša uvedba novih kartic zdravstvenega zavarovanja in profesionalnih kartic.

Ob koncu predstavitve sta poudarila, da naj programske hiše v roku 2 tednov oz. najkasneje do konca julija 2021 čim bolj podrobno stestirajo nove KZZ, PK, medprogramje ter knjižnice IHIS2 in IKLib v kombinaciji z zdravstveno aplikacijo. ZZZS načrtuje do konca avgusta zaključiti razvoj teh komponent. Izvajalci bodo predvidoma v septembru in oktobru imeli čas za namestitev medprogramja in programskih knjižnic. Nove KZZ in PK se bo predvidoma začelo izdajati v začetku novembra 2021.

Sledila je razprava:

* Sodelavci programskih hiš bodo preverili ali nove kartice, medprogramje in programske knjižnice delujejo s čitalniki GCR700 in starejšimi različicami Windows.
* Če novih kartic, medprogramja in programskih knjižnice ne bo mogoče uporabljati s čitalnikom GCR700 in na Windows 7, naj ZZZS o tem obvesti izvajalce, da bodo pravočasno poskrbeli za posodobitve opreme. ZZZS naj izvajalce tudi obvesti do kdaj morajo namestiti novo medprogramje in nove programske knjižnice.
* Ali se bodo nove KZZ in PK oblikovno razlikovale od obstoječih? Nove kartice bodo imele enako grafično podobo, kot sedanje. Dodan bo simbol za brezstičnost. Izboklina za slepe bo v desnem spodnjem kotu, bolj proti sredini kartice kot doslej. Testne kartice so brez grafične podobe.
* Funkcija GetKZZ v programski knjižnici IHI2 naj vrne enako obliko izhodnih podatkov (kodna stran, dolžina) za vse različice KZZ. GetKZZ bo za vse različice KZZ vrnila izhodne podatke v enaki obliki.
* Ali je predvidena možnost, da si zavarovane osebe lahko na KZZ naložijo druga digitalna potrdila? Možnost te funkcionalnosti na kartici je, pri trenutnih KZZ pa jo je izkoristilo zelo malo zavarovanih oseb.
* Ali naj izvajalci v primeru potreb po dodatnih čitalnikih kupijo take z brezstičnim vmesnikom? Brezstični čitalniki so še v testiranju. Naročilo teh čitalnikov bo izvedeno v sodelovanju z Združenjem zdravstvenih zavodov.
* Kdo bo izvajalcem kril stroške namestitve medprogramja in programskih knjižnic? To je strošek izvajalcev. Stroške krijejo iz namenskih sredstev za informatizacijo, ki so všteta v ceno zdravstvenih storitev. ZZZS naj o tem obvesti izvajalce.
* Ali bo poskrbljeno tudi za nadgradnjo programske knjižnice za vrstomate? Da, tudi ta knjižnica bo dopolnjena za delo z novimi PK in KZZ.
* ZZZS naj pošlje dokumentacijo o APDU ukazih nove KZZ. ZZZS bo poslal to dokumentacijo zainteresiranim programskim hišam.
* Na vprašanje programskih hiš so predstavniki ZZZS podali osnovne informacije o načinu delovanja novih osebnih izkaznic. Za identifikacijo zavarovane osebe bo uporabljeno nekvalificirano digitalno potrdilo na osebni izkaznici, ki bo vsebovalo številko EŠEI, v kateri je razvidna davčna številka. V on-line sistemu bo omogočeno iskanje zavarovane osebe po EŠEI. Osebna izkaznica bo vsebovala kriptografski algoritem ECC. Po trenutnih načrtih se bo začela izdajati v začetku 2022, uporabo v zdravstvu pa moramo omogočiti v 8 mesecih.

Ob koncu so sodelavci ZZZS prisotnim predstavnikom programskih hiš razdelili testne KZZ in PK. Ostalim programskim hišam bo ZZZS testne KZZ in PK poslal po pošti.

V tednu po 12. 7. 2021 bo ZZZS programskim hišam poslal medprogramje in dopolnjeno knjižnico IHIS2. Za dopolnjeno knjižnico IKLib naj se programske hiše obrnejo na NIJZ.

Ljubljana, 12. 7. 2021

Zapisala: Tomaž Marčun in David Kovič.